मलेसियामाथि सुदूरपश्चिमको जित
मनमोहन मेमोरियल लिग (एमएमएल) एकदिवसीय राष्ट्रिय क्रिकेटको उपाधि दाबेदारका रूपमा हेरिएको पाहुना टिम मलेसिया ११ ले सुदूरपश्चिमसँग ८ विकेटको हार बेहोरेको छ । 
इटहरी — मनमोहन मेमोरियल लिग (एमएमएल) एकदिवसीय राष्ट्रिय क्रिकेटको उपाधि दाबेदारका रूपमा हेरिएको पाहुना टिम मलेसिया ११ ले सुदूरपश्चिमसँग ८ विकेटको हार बेहोरेको छ । इनरुवा रंगशालामा शनिबार समूह ‘डी’ अन्तर्गत पहिलो खेलमा टस जितेर ब्याटिङ रोजेको मलेसिया २२ ओभरमा ४९ रनमै अलआउट भयो । मलेसिया प्रतियोगिताकै न्युन स्कोरमा समेटिएको हो । सुदूरपश्चिमले भने उत्कृष्ट प्रदर्शन गर्दै जित हात पार्‍यो । पिचको अवस्था बुझ्न नसकेको मलेसिया सुदूरपश्चिमको स्पिन आक्रमण झेल्न नसक्दा सुरुआतबाटै दबाबमा थियो । मलेसियाका लागि विरनदीप सिंहले सर्वाधिक २२ रन बनाए । अन्य ब्याट्सम्यानले दोहोरो अंकमा रन जोड्न सकेनन् । मलेसियन टिमलाई कम रनमा समेट्ने क्रममा स्पिनर शेर मल्लले ५ र विनोद लामाले ४ विकेट लिए । विक्रम ठकुन्नाले १ विकेट हात पारे । मलेसियाले दिएको ५० रनको झिनो लक्ष्य सुदूरपश्चिमले २ विकेट गुमाएर ७.२ ओभरमै पूरा गर्‍यो । लोकेश बम र खड्क बोहराले समान १५ रन बनाए । गजेन्द्र बोहराले ११ र अरुण ऐरीले ६ रन जोडे । मलेसियाका अब्बर रहमान र धिमेन्द्रन मोगनले १–१ विकेट लिए । म्यान अफ द म्याच सुदूरपश्चिमका शेर मल्ल घोषित भए । आइतबार सुदूरपश्चिम र गण्डकीबीच प्रतिस्पर्धा हुनेछ । सुदूरपश्चिमले जित निकाल्न सके सेमिफाइनल तय गर्नेछ । 